O biserică din Germania a plătit peste 1 milion de euro ca să scape un preot de datoriile acumulate la jocurile de noroc.
Biserica din Köln a plătit datoriile unui preot la jocurile de noroc. Arhiepiscopia a scos 1,15 milioane de euro din fondul de rezervă. O parte din bani erau destinați victimelor abuzurilor sexuale.
Minune în Săptămâna Mare la o Arhiepiscopie din Germania! Datoriile pe care un preot le adunase la jocurile de noroc au fost șterse… chiar de biserică.Administrația Bisericii Catolice din Köln a scos 1,15 milioane de euro din fondurile sale ca să-l scape pe preot de uriașa datorie acumulată. L-au ajutat pentru că acesta trecea printr-o "urgență emoțională", spune purtătorul de cuvânt al Arhiepiscopiei.Deși clericul avea de dat doar puțin peste 500 de mii de euro, instituția bisericească a fost nevoită să plătească și taxe pentru donațiile pe care le-a făcut, în mai multe tranșe în 2015 și 2016, către preot. Cu tot cu dobândă și penalități, s-au mai adăugat încă 650 de mii de euro."Nu credem că astfel de cazuri s-ar mai putea întâmpla astăzi, pentru că am învățat din această întâmplare și relația dintre departamentul de Resurse Umane și clerici este acum mult mai strânsă și bine organizată", spune Arhiepiscopia.Ce-i și mai grav e că o parte din bani proveneau dintr-un fond special, destinat victimelor abuzurilor sexuale făcute de fețele bisericești. Fondul pentru nevoi speciale a fost înființat în 1952. Restul de bani au fost plătiți din bugetul pentru personal al Arhiepiscopiei.